PATVIRTINTA

Klaipėdos rajono savivaldybės tarybos

2021 m. kovo 25 d. sprendimu Nr. T11-103

**KLAIPĖDOS RAJONO SAVIVALDYBĖS BIUDŽETINĖS ĮSTAIGOS SPORTO CENTRO**

**2020 METŲ VEIKLOS ATASKAITA**

**1. Įstaigos pristatymas:**

1.1. **Kontaktinė informacija**: Savivaldybės biudžetinė įstaiga sporto centras; kodas 163740253; J. Janonio g. 9, Gargždai; tel. 8 46 455290, el. p. [gargzdusc9@gmail.com](mailto:gargzdusc9@gmail.com), www.gargzdusc.lt.

1.2. **Įstaigos vadovas**: Vaidas Liutikas.

1.3. **Įstaigos darbuotojai**:

1.3.1. Pareigybių skaičius:

|  |  |  |  |  |
| --- | --- | --- | --- | --- |
| ***Pareigybė*** | ***Etatų skaičius/darbuotojų skaičius*** | | | ***2020-12-31*** |
|  | 2018 m. | 2019 m. |
| Didžiausias leistinas pareigybių skaičius |  | 16 | 21 | 34 |
| Pareigybių skaičius etatais/apdraustų asmenų skaičius |  | 15/18 | 18,6/21 | 32,5/40 |
| **Pareigybių skaičius etatais/darbuotojų pagal atliekamas funkcijas:** | | | | |
| **1. Administracija (**direktorius, pavaduotojas, sekretorė, buhalterė, sporto bazių administratorius) | | 3,5 | 3,5 | 6,25 |
| **2. Treneriai** |  | 4 | 1,5 | 12,75 |
| **3. Fizinio aktyvumo ir sporto specialistai** |  | - | 5,1 | 4,25 |
| **4. Instruktorius ir teisėjas** |  | 2 | 1,5 | 0 |
| **5. Kitas personalas** |  | 6 | 7 | 9,25 |

1.3.2. Darbuotojų kvalifikacija: 16 darbuotojų kėlė kvalifikaciją, 182 val., temos: ,,Efektyvaus vaikų suaugusiųjų ir senjorų treniravimo naujovės“, ,,Personalo dokumentai viešajame sektoriuje“, ,,Ruošiantis finansinių metų pabaigai viešojo sektoriaus subjektuose: 2020 m. teisės aktų pakeitimų apžvalga“, ,,Praktiniai darbo su CVP IS mokymai: darbas su sistema, reguliavimas, dokumentacija“, ,,Visą kūną integruojant, Multisąnarinė 3D treniruotė su elastinėmis gumomis“, ,,Atletų judesių mokymo, krūvio planavimo ir treniravimo naujovės“, ,,Myofascial sports massage“, ,,Lyderystės ir pokyčių vadyba“, „Europos Sąjungos sporto ir fizinio aktyvumo politika“, „Organizacinė komunikacija ir kultūra“, ,,Visuomeninės vaikų žaidimų aikštelės – reikalavimai, problemos ir sprendimai“, ,,Ateities pajamų, finansavimo sumų planavimo ir lėšų perskirstymo geroji patirtis švietimo įstaigose“.

**2. Įstaigos biudžetas:**

1 lentelė. Įstaigos pajamos, tūkst. Eur

|  |  |  |
| --- | --- | --- |
| **Lėšų šaltiniai** | **2019 m.** | **2020 m.** |
| 1. Savivaldybės biudžetas | 523,1 | 568,0 |
| 2. Už įstaigos suteiktas paslaugas: | 48,8 | 39,5 |
| 2.1. Už patalpų nuomą | 33,8 | 24,9 |
| 2.2. Už renginių organizavimą, švietimo paslaugas | 15,0 | 14,6 |
| 3. Kūno kultūros ir sporto departamentas programai įgyvendinti | 6,8 | 0 |
| 4. Parama, labdara | 11,0 | 9,3 |
| **Iš viso(1+2+3+4):** | **568,7** | **616,8** |

2 lentelė. Įstaigos išlaidos

|  |  |  |  |  |
| --- | --- | --- | --- | --- |
| **Eil.**  **Nr.** | **Išlaidų pavadinimas** | **2019 m.**  **tūkst. Eur** | **2020 m.** | |
| **Tūkst. Eur** | **Procentas visų išlaidų** |
| 1. | Darbo užmokestis ir įmokos soc. draudimui | 234,5 | 379,80 | 66,9 |
| 2. | Pastato išlaikymas, ryšių paslaugos | 19,2 | 34,6 | 6,1 |
| 3. | Varžybų organizavimo išlaidos (apdovanojimai, mityba) | 63,2 | 41,6 | 7,3 |
| 4. | Transporto išlaidos | 12,5 | 14,3 | 2,5 |
| 5. | Kitos išlaidos (ūkio, kanceliarinės prekės, medikamentai) | 6,5 | 10,2 | 1,8 |
| 6. | Kvalifikacija, komandiruotės | 1,1 | 1,5 | 0,2 |
| 7. | Kitos prekės (sporto inventorius) | 15,9 | 11,3 | 2,0 |
| 8. | Patalpų nuoma (mokyklų sporto salės) | 3,8 | 2,0 | 0,4 |
| 9. | Policijos sporto salės, miesto stadiono remontas | 5,2 | 16,1 | 2,8 |
| 10. | Ilgalaikio turto (kompiuterinė įranga, sportinis inventorius) | 9,5 | 17,1 | 3,0 |
| 11. | Sporto aikštelių įrengimui | 142,0 | 39,5 | 7,0 |
| 12. | Daugiafunkcio sporto centro projekto pirkimas | 9,7 | 0 | 0 |
|  | **Išlaidos iš viso:** | **474,8** | **568,0** | **100** |

3 lentelė. Darbuotojų vidutinis mėnesinis darbo užmokestis

|  |  |  |  |
| --- | --- | --- | --- |
| ***Pareigybė*** | ***Vidutinis mėnesinis darbo užmokestis (neatskaičius mokesčių), eurai*** | | |
| ***2019 m. DU*** | | ***2020 m. DU*** |
| 1. Direktorius | 2610 | 2453 | |
| 2. Direktoriaus pavaduotojas (-a) | 1659 | 1742 | |
| 3. Vyr. buhalterė (2019 m.-0,5 et.,2020 m.- 1,25 et.) | 967 | 1560 | |
| 4. Personalo vadovė - sekretorė | 1134 | 1354 | |
| 5. Ūkvedys | 1116 | - | |
| 6. Sporto bazių administratorius | - | 1056 | |
| 7. Treneris (-ė) | 1238 | 1238 | |
| 8. Sporto instruktorius ir teisėjas | 1243 | 1310 | |
| 9. Vairuotojas (0,5 et.) | 484 | 528 | |
| 10. Budėtojas (-a) | 607 | 607 | |
| 11. Valytoja | 607 | 607 | |
| 12. Fizinio pasirengimo ir sporto specialistas (-ė) | 1422 | 1549 | |
| 13. Darbininkas (-ė) | 959 | 1063 | |

**3. Įstaigos turimos patalpos, turtas.**

Klaipėdos rajono savivaldybės biudžetinė įstaiga sporto centras pagal turto panaudos sutartį sporto veiklai vykdyti neatlygintinai naudoja perduotas patalpas: Sporto salę (1117,70 m2) J. Janonio g. 9, šachmatinės patalpas (51,25 m2) P. Cvirkos g. 14, Teniso kortus (970 m2) Kvietinių g. 28, Garažo patalpas (39,05 m2) P. Cvirkos g. 13A – 11, Sporto rūmus (790,15 m2) Kvietinių g.26, patalpas (42,64 m2) Mokyklos g. 6-2, Judrėnuose, futbolo aikštę (7176 m2), bėgimo taką (3973 m2), lengvosios atletikos sektorių (2844 m2) Kvietinių g. 26. Pasirašyta panaudos sutartis su Valstybės turto banku dėl sporto salės, esančios Gamyklos g. 33 (2020-05-28, Nr. 20-55-17).

Klaipėdos rajono savivaldybės biudžetinės įstaigos sporto centro kitas turimas turtas: automobiliai, švieslentė, treniruokliai, kompiuteriai.

**4. Įstaigos teikiamos paslaugos ir paslaugų gavėjai.**

Klaipėdos rajono savivaldybės biudžetinės įstaigos sporto centro veiklos tikslas − užtikrinti kūno kultūros ir sporto veiklą rajone. Sporto centras rajono gyventojams organizavo sporto renginius, įvairių sporto šakų varžybas vadovaudamasis Klaipėdos rajono savivaldybės biudžetinės įstaigos sporto centro direktoriaus patvirtinta 2020 metų veiklos programa (1 priedas).

Šiais metais Sporto centras dalyvavo įstaigų optimizavimo procese, pagrindinę įstaigos strategiją nustatė Klaipėdos rajono savivaldybės tarybos sprendimas Nr. T11-415, priimtas 2019 metų gruodžio 19 dieną. Tikslas, kad Klaipėdos rajone viena įstaiga prižiūrėtų sporto bazes ir rūpintųsi suaugusiųjų ir vaikų sportiniu užimtumu.

Iki reorganizacijos abiejose įstaigose buvo užimta 37,69 etato ir dirbo 52 darbuotojai. Užimtų pareigybių skaičius įstaigoje po reorganizavimo gruodžio 31 dienai – 32,5 etato (40 darbuotojų). Reorganizavimo metu atleistų darbuotojų skaičius (fizinių asmenų) Sporto centre – 4 (2,5 etato), jiems išmokėtų išmokų dydis – 4212 eurų, socialinis draudimas – 60,20; Sporto mokykloje atleisti 7 darbuotojai (4,04 etato), jiems išmokėtų išmokų dydis – 22519,77 eurų, socialinis draudimas – 424,39 eurai, kompensacija už nepanaudotas atostogas – 8006,66 eurai, socialinis draudimas – 146,60 eurai. Klaipėdos rajono savivaldybės taryba įstaigai nustatė leistiną maksimalų 34 etatų skaičių.

Liko visos sporto mokykloje kultivuotos sporto šakos, išskyrus aerobika, kuri sporto mokykloje buvo kultivuojama kaip papildoma neformalaus sportinio ugdymo sporto šaka, ši veikla persikėlė į privatų sektorių. Pasikeitė mokytojų pareigybė, sporto centre jie – treneriai. Dabar pareigybės pavadinimas atitinka atliekamas darbuotojo funkcijas – treniruoti. Vadovaujantis Švietimo, mokslo ir sporto ministro įsakymu visi treneriai turi teisę gauti kvalifikacines kategorijas nuo pirmos iki šeštos. Planuotai, kryptingai ir teisingai treniruojant vaikus treneriai turės motyvaciją, kad jų auklėtiniai pasiektų aukštų sportinių rezultatų, o treneris turės teisę įgyti trenerio kategoriją, kuri du metus suteikia teisę gauti priedą net iki 45 proc. prie atlyginimo.

Išsikėlėme tikslą, kad po sujungimo per pirmuosius metus įstaigoje dirbtų 60 proc. trenerių visu etatu ir daugiau. Antrais metais 70 proc., trečiais 80 proc.

Visųgrupių vaikai turi po vieną fizinio rengimo treniruotę per savaitę, jos pritaikytos pagal amžių ir sporto šaką, derinamos su sporto šakos treneriu. Visiems vaikams pagal poreikį bus suteikiamos ir kineziterapeuto paslaugos, sudaromos reabilitacijos programos, vykdoma reabilitacija po traumų.

Jojimo trenerio etatas buvo skirtas suaugusiųjų aukštesnio meistriškumo sportininkams; nuo rugsėjo Priekulėje treniruojame ir vaikus, treniruotes lanko 25 vaikai.

2020 m. liepos 1 dieną baigėme reorganizavimo procesą, laiku, be didelio pasipriešinimo ir nusiskundimų.

Šiuo metu Sporto centras valdo ir pagal panaudos sutartį atsakingas už šiuos pagrindinius sporto infrastruktūros objektus:

1. Administracinis pastatas su sporto sale – 2316 kv. metrų, adresu Gamyklos g. 33, Gargždai (pagal 3 metų panaudos sutartį su Turto banku) ir 1,5 hektaro žemės sklypas (automobilių stovėjimo aikštelė, futbolo aikštė ir likusi žalia zona), kuriuos prižiūrime.

Problemos: labai didelės išlaidos už lietaus nuotekas – metams apie 6000 eurų.

Sprendimo būdai: nuvesti lietaus vandenį į skaidrųjį karjerą 150 metrų arba prašyti Plytų gamyklos, kad už lietaus vandenį skaičiuotų tik nuo sporto salės ploto.

* Visos kitos išlaidos: šildymas, elektra, vanduo normos ribose. Pastatą ir salės patalpas valo viena valytoja, kuri šiltuoju laiku gegužės –rugsėjo mėnesiais valo ir teniso kortus, kurių plotas 1400 kv. metrai su persiregimo patalpomis ir dušais. Valytojos valomi plotai viršija normas ir sporto salę reikia valyti visas 7 dienas per savaitę, 8 mėnesius per metus. Praėjusiais metais sunkiai, skiriant papildomus priedus už bilietų pardavimą, pavyko išspręsti šį klausimą. 2020 metų rudenį dėl paskelbto karantino varžybos vyko be žiūrovų, pajamų už bilietus negavome, teko dalinai kompensuoti varžybų vykdymo išlaidas iš įstaigos lėšų.
* Sporto salės paruošimas salės futbolui arba krepšiniui (krepšinio stovų pastatymas ir nuėmimas treniruotėms ar varžyboms reikalauja žmogiškųjų resursų ir laiko (tai atlieka sporto centro darbininkai). Bandyta, kad tai atliktų patys sportininkai, nepasiteisino (nesaugu ir krepšinio stovų pakėlimo mechanizmas gadinamas), sunkiai suderinamas atsakomybės klausimas.
* Salė neturi budėtojo, šią problemą išsprendėme įrengdami elektroninę spyną, valdomą telefonu. Galime kontroliuoti salės atidarymą ir uždarymą, sekti užimtumą nuotoliniu būdu.
* Šiemet salėje atnaujinome lubas, nes estetinis vaizdas buvo labai prastas, tvarkėme stogą, išlakavome sporto salę, tai atliko mūsų darbininkai.

1. Miesto salė ir administracinės sporto centro patalpos (J. Janonio g. 9) karantino laikotarpiu buvo pertvarkytos, įrengtos papildomos darbo vietos administracijai, darbuotojų darbo sąlygų pagerinimui, suremontuotos persirengimo patalpos, fizinio pasirengimo salė, išlakuota sporto salė, įrengta vidinė telefonų linija, sustiprintas interneto ryšys. Patalpas suremontavo taip pat mūsų įstaigos darbininkai, nupirktos tik statybinės medžiagos.

Po sujungimo visa administracija, išskyrus sporto bazių administratorių, įsikūrė Sporto centro patalpose. Sporto salė ir fizinio pasirengimo salė veikia nuo ryto 8.00 val. iki 22.30 val. vakaro. Per mokslo metus nuo 8.00 val. iki 13.00 val. vyksta Gargždų ,,Minijos“ progimnazijos pradinukų kūno kultūros pamokos. Nuo 13.15 val. pradedamos jaunųjų krepšininkų treniruotės, kurios trunka iki 20.00 val. ir dar 2,5 valandos skiriama rajono krepšinio, tinklinio pirmenybėms. Šeštadieniais ir sekmadieniais nuo 9.00 val. iki 15.00 val. skiriamas laikas sporto centro jauniesiems sportininkams, o nuo 15.00 val. iki 21.00 val. – suaugusiųjų rajoninių varžybų organizavimui.

1200 kv. metrų patalpoms skirti du valytojų etatai, sporto salė ir fizinio pasirengimo salė yra valomos du kartus per dieną. Budėjimui skirta 1,25 etato, poreikis buvo 2 etatai, sumažinome budėtojų poreikį įrengdami elektroninę spyną.

1. Miesto stadionas – 14262 kv. metrai ir pastatas – 790 kv. metrai, Kvietinių g. 26, Gargždai.

Klaipėdos rajono savivaldybei patvirtinus nuomos ir paslaugų įkainius, pasirašėme 10 metų nuomos sutartį su VšĮ „Gargždų futbolas“.

Įvertinus rekonstruotų bėgimo takų būklę, raštu kreiptasi į Klaipėdos rajono savivaldybės merą dėl leidimo kreiptis į ekspertizės įmonę, kad įvertintų darbų atlikimo kokybę. Dabar šiuose bėgimo takuose varžybos vykti negali, tik vykdomos treniruotės ir tai atidžiai reikia žiūrėti, kokiais takais naudotis. Paskutinė turima informacija – Klaipėdos rajono savivaldybės administracija paruošė pretenziją rangovui.

Stadiono patalpose esanti sunkiosios atletikos ir fitneso salės suremontuotos įstaigos turimais darbuotojų resursais, išlaidos – statybinės ir apdailos medžiagos.

Šiam objektui numatytas valytojos 1,25 etatas, valomas plotas – 790 kv. metrų, valytoja dirba 6 dienas per savaitę, pagrindinės varžybos tiek vaikų, tiek suaugusių vyksta savaitgaliais, dėl šios priežasties su budėtoju (1 etatas) ir darbininku-kiemsargiu (1 etatas) taip pat sulygta dirbti 6 dienas per savaitę. Šiame pastate 2020 metų pabaigoje įrengta elektroninė spyna.

Stadione esanti švieslentė turi rimtų gedimų, pasikonsultavus su įmonėmis dėl remonto gavome neigiamą atsakymą (tiekėjo įmonės nebėra), reikia planuoti naujos švieslentės įsigijimą.

Visų teritorijų priežiūrai nupirktas traktorius žolei pjauti.

Buvusi šaudykla, Kranto g, 28, Gargždai, kurios plotas – 484,42 kv. metrai, sporto centrui buvo nereikalinga, perdavėme Klaipėdos rajono savivaldybei.

Patalpos Judrėnuose – 42,64 kv. metrai, kurios pagal perdavimo aktą atitenka Sporto centrui, reikalingos sklandymo grupės užsiėmimams šaltuoju laiku. Apie šias patalpas domėtasi Registrų centre, jos pagal dokumentus priklauso Judrėnų tarybiniam ūkiui ir norint jas įsiteisinti, reikalingas detalus dokumentų sutvarkymas.

Sporto centras prižiūri 16 Klaipėdos rajono savivaldybės lėšomis įrengtų universalių krepšinio aikštelių ir daugiau nei 30 treniruoklių visame Klaipėdos rajone. 2020 m. lapkričio mėnesį įstaigai valdyti patikėjimo teise perduota 13 vaikų žaidimo aikštelių Klaipėdos rajone, pateikta sąmata lėšų poreikiui aikštelių sutvarkymui. Vykdome treniruoklių įrengimo ir aikštelių inventoriaus atnaujinimo programą visame Klaipėdos rajone.

Visiems šiems ankščiau išvardintiems objektams ir priežiūrai turime 1,5 etato kvalifikuoto darbininko ir 1 etatą darbininko-kiemsargio (jis skirtas stadiono teritorijos priežiūrai), tačiau naudojame ir šiems darbams atlikti.

Šiemet balandžio mėnesį sukaks 3 metai, kai vykdome fizinio aktyvumo užsiėmimus Klaipėdos rajono gyventojams. Juos veda 4 fizinio aktyvumo specialistai ir 1 treneris. Užsiėmimai vyksta visose 11 rajono seniūnijų, sudarytos 25 sportuojančių asmenų grupės ir iš viso juos lanko per 400 dalyvių, kurių apie 25 proc. sudaro vyresni nei 60 metų amžiaus žmonės. Paskelbtas karantinas privertė dirbti nuotoliniu būdu.

Teniso kortus nuomojame individualiems sportininkams, treniruotes vykdo sporto centro trenerė ir aikštele naudojasi ,,Kranto“ pagrindinės mokyklos vaikai.

Perdavus sporto centrui laikinai valdyti policijos salę, kurioje dabar sėkmingai vyksta NKL ir RKL čempionatai, Lietuvos A lygos salės futbolo varžybos, Lietuvos tinklinio čempionatas ir Baltijos lygos tinklinio varžybos, treniruojasi VšĮ „Gargždų futbolas“ jaunieji futbolininkai, vyksta bendrojo lavinimo mokyklų stalo teniso, tinklinio, krepšinio, futbolo varžybos, vykdomos Klaipėdos rajono futbolo pirmenybės, treniruojasi Gargždų „Gargždai“ krepšinio komanda ir salės futbolo komanda Gargždų „Pramogos“, tinklinio komanda Gargždų „Amber – Arlanga“, vykdomi tinklinio turnyrai, Klaipėdos rajono teniso pirmenybės. Karantino laikotarpiu vyksta tik aukšto meistriškumo komandų treniruotės ir varžybos.

Visai įstaigos veiklai didelės įtakos turėjo karantino sąlygos, ypač tai atsiliepė vaikų treniruočių procesui ir visų Klaipėdos rajono mėgėjų pirmenybėms bei fizinio aktyvumo treniruotėms.

**5. 2020 m. pasiekti rezultatai:**

5.1. Deira Gruzdytė – 2020 metų Lietuvos jaunučių lengvosios atletikos čempionato septynkovės rungties čempionė.

5.2 Nojus Vaitkus – Lietuvos sambo vaikų čempionato nugalėtojas.

5.3 Akvilė Giaštautaitė – Lietuvos jaunių sunkiosios atletikos čempionato svorio kategorijos iki 58 kg nugalėtoja.

5.3. 2020 m. Lietuvos senjorų (+35) futbolo čempionatas: Gargždų „Veteranas“ iškovota II vieta.

5.4. XIII-ųjų Lietuvos seniūnijų vasaros sporto žaidynių finalinis etapas vyko Palangoje: Klaipėdos rajonas – I vieta, ketvirtus metus iš eilės.

5.5. 2020-2021 metų Lietuvos moterų tinklinio čempionatas: ,,Gargždų SC“ – VII vieta, trenerė A. Tamošauskė.

5.6. 2020 metų Lietuvos sunkiosios atletikos čempionatas: ,,Gargždų SC“ moterų sunkiosios atletikos komanda – Lietuvos vicečempionės, treneris E. Šauklys.

Lijana Jakaitė (svorio kategorija iki 64 kg) – Lietuvos čempionė ir rekordininkė, Europos čempionate nedalyvavo dėl COVID pandemijos.

5.7. 2020 metų Lietuvos lengvosios atletikos čempionatas: Šarūnas Banevičius – rutulio stūmimo rungties čempionas, treneris T. Papievis.

**6. Įstaigoje atlikti kitų institucijų patikrinimai, jų rezultatai.**

2020 m. spalio-gruodžio mėn. Vidaus auditas atliktas Klaipėdos rajono savivaldybės administracijos Centralizuoto vidaus audito skyriaus. Klaipėdos rajono savivaldybės biudžetinių įstaigų internetinių svetainių vidaus audito 2020-12-15 ataskaita Nr. (25.8) C1-6. Sporto centro internetinė svetainė sutvarkyta pagal Lietuvos Respublikos Vyriausybės 2003-04-18 nutarimo Nr. 480 reikalavimus ir Audito rekomendacijas.

**7. Vadovo veikla įgyvendinant įstaigos tikslus, bendradarbiaujant su socialiniais partneriais, kitomis įstaigomis.**

Įstaiga 2020 metais aktyviai bendradarbiavo su: Klaipėdos rajono Visuomenės sveikatos biuru, Lietuvos organizacija ,,Sportas visiems“ (seniūnijų zoninių žaidynių organizavimas Gargžduose), Lietuvos krepšinio federacija, su visomis Klaipėdos rajono organizacijomis, propaguojančiomis mėgėjų sportą rajone.

Pagal patvirtintą Treniruoklių programą įrengta vidaus treniruoklių salė Jakuose ir nupirktas inventorius Dovilų mokyklai. Įrengta fitneso salė Gargždų stadiono patalpose, iš pagrindų sutvarkyta sunkiosios atletikos salė. Naujais lauko treniruokliais džiaugiasi: 1 komplektas Endriejavo ir Dituvos mokyklos, Priekulės seniūnija 4 komplektai (Venckai, Dituva ir 2 Priekulė) Sendvario, Agluonėnų, Dovilų, Kretingalės seniūnijos po 1 komplektą. Smulkus sporto inventorius atnaujintas beveik visose seniūnijose pagal pateiktus prašymus ir turėtas lėšas.

Sporto centras vykdo „Sportininkų, reprezentuojančių Klaipėdos rajono savivaldybę aukšto sporto meistriškumo sporto varžybose“ programą.

**7.1. Iškeltų vadovui prioritetinių veiklų įgyvendinimas, suformuotos 2020 metų veiklos užduotys ir jų rezultatas.**

Visos vadovui iškeltos užduotys buvo įgyvendintos, tai atsispindi 2020 m. vadovų vertinimo išvadoje, vadovo veikla įvertinta labai gerai.

**7.2. Dalyvavimas komisijose, darbo grupėse, organizacijose, pasitarimuose, diskusijose.**

Dalyvauta komisijose, darbo grupėse:

7.2.1. Dėl universalių sporto aikštelių ir treniruoklių salių Klaipėdos rajone įrengimo išvažiuojamuosiuose posėdžiuose.

7.2.2. Sporto įstaigų tinklo optimizavimo, darbo grupėje.

7.2.3. Gargždų daugiafunkcio sporto centro projektavimo pasitarimuose.

7.2.4. Vaikų žaidimo aikštelių priežiūros pasitarimuose.

**8. Problemos, susijusios su įstaigos veikla ir siūlomi sprendimo būdai:**

8.1. Problemos:

8.1.1. Patalpų, tinkančių sveikatingumo treniruotėms vesti, trūkumas, taip pat nėra kur įrengti treniruoklių salių Klaipėdos rajone.

8.1.2. Treniruoklių trūkumas sveikatingumo treniruotėms organizuoti sporto salėse.

8.1.3. Sporto inventoriaus, reikalingo sveikatingumo treniruotėms vesti, trūkumas ir jo sandėliavimo problemos.

8.2. Siūlomi sprendimo būdai:

8.2.1. Ieškoti seniūnijose patalpų, treniruoklių salių įrengimui, pasitvirtinti veiklos planą 3 metams.

8.2.2. Sprendžiant problemą dėl galimybės naudotis mokyklų sporto salėmis, Sporto centras įsigijo elektroninę rezervacijos sistemą, kurią planuojame įdiegti visame Klaipėdos rajone.

8.2.3. Papildomo inventoriaus įsigijimui teikti paraiškas, dalyvauti įvairiose programose kartu su seniūnijomis, bendruomenėmis, mokyklomis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_